
Îndrumar de călătorie

pentru sărbători de iarnă liniştite 
în străinătate 
O vacanţă reuşită şi fără griji nu depinde doar de frumuseţea destinaţiei alese şi de calitatea serviciilor cumpărate, ci şi de respectarea unor reguli de călătorie şi de măsurile pe care fiecare turist le ia pentru a preveni anumite riscuri ce ţin de specificul locului vizitat. 

De aceea, Ministerul Afacerilor Externe recomandă turiştilor români care vor să petreacă vacanţa de sărbători în străinătate să se informeze înainte de plecare asupra condiţiilor de călătorie şi asupra problemelor şi situaţiilor cu care se confruntă cel mai frecvent călătorii  în destinaţiile respective. 
Informaţii complete vă stau la dispoziţie atât pe site-ul MAE, cât şi pe site-urile misiunilor diplomatice şi ale autorităţilor abilitate ale ţărilor de destinaţie.
În plus, MAE pune la dispoziţia călătorilor un îndrumar cu informaţii utile legate de destinaţiile favorite către care se îndreaptă în această perioadă turiştii români. 

Acesta se află postat şi pe site-ul MAE, secţiunea Sfaturi de călătorie
http://www.mae.ro/index.php?unde=doc&id=37820&idlnk=3&cat=29919.

MAE vă urează călătorie plăcută şi Sărbători Fericite!

	Paşi obligatorii, indiferent de destinaţia aleasă


Înainte de plecare:

· Verificaţi din timp dacă aveţi nevoie şi cum puteţi obţine viza de intrare în ţara de destinaţie. Nu vă bazaţi că o puteţi obţine de la frontieră, pentru că, în caz contrar, nu vi se va permite intrarea şi riscaţi să fiţi nevoit să vă întoarceţi în România, fără a vă petrece vacanţa dorită. Reţineţi că, în funcţie de ruta aleasă până la destinaţie, aţi putea avea nevoie inclusiv de viză de tranzit. 

· Verificaţi valabilitatea documentelor de identitate de care aveţi nevoie pentru a intra în ţara de destinaţie. 

· Încheiaţi o asigurare completă de călătorie înainte de a pleca în concediu în străinătate! În acest fel, veţi fi scutit de cheltuieli suplimentare în cazul nedorit al unor situaţii neprevăzute, inclusiv în caz de deces. Verificaţi dacă partenerul asiguratorului dvs. din ţara de destinaţie recunoaşte poliţa de asigurare încheiată. 

· Încheiaţi cu prioritate o asigurare medicală. În cazul nedorit în care aveţi nevoie de asistenţă medicală sau spitalizare şi nu dispuneţi de o asemenea asigurare, cheltuielile sunt extrem de ridicate. 

Atunci când vă aflaţi în străinătate:
· Evitaţi zonele cu potenţial conflictual, pentru siguranţa dumneavoastră! Urmăriţi pe site-ul MAE www.mae.ro, secţiunea Sfaturi de călătorie, avertismentele de călătorie, precum şi informările autorităţilor din ţara de destinaţie. Dacă decideţi să mergeţi în zone cu potenţial de risc, vă recomandăm să contactaţi, în prealabil, cel mai apropiat oficiu consular. 

· Verificaţi care este suma maximă de bani pe care o puteţi introduce în ţara de destinaţie şi declaraţi la vamă fondurile care depăşesc această limită! Orice sumă care depăşeşte nivelul maxim poate fi confiscată, recuperarea fiind extrem de dificilă.

· Nu vă oferiţi să transportaţi bagajele unor persoane străine! Există riscul ca, fără să ştiţi, în aceste bagaje să se afle droguri sau obiecte interzise. Faptul că nu cunoaşteţi ce transportaţi nu vă absolvă de pedeapsă, atâta timp cât bagajul este pe numele dumneavoastră. Există ţări în care este aplicată pedeapsa capitală pentru traficul sau deţinerea de droguri. 

· Nu ţineţi documentele personale (paşaport, carte de identitate, bani sau carduri) la vedere. De asemenea, nu vă lăsaţi bagajele şi geanta nesupravegheate! Pentru situaţii de urgenţă, păstraţi separat o copie a actelor de identitate şi biletului de avion. 

· Aveţi grijă unde fumaţi – în numeroase ţări se poate fuma doar în spaţii special amenajate. În caz contrar, există riscul să primiţi amendă. 

· Evitaţi să intraţi în conflict cu persoane străine, nu înjuraţi şi nu reproduceţi gesturi obscene! În multe ţări astfel de gesturi sunt sancţionate prin amendă. 

· În cazul în care urmaţi un tratament şi aveţi asupra dvs. medicamentele necesare, este util să aveţi asupra dumneavoastră reţeta prescrisă de medic. Nu luaţi decât cantităţile necesare pentru uzul personal; în timpul călătoriei cantităţile mari pot crea suspiciuni.

· Anunţaţi urgent poliţia locală în cazul în care sunteţi victima unor incidente nedorite (furt, accident). Autorităţile locale sunt singurele abilitate să ia măsuri în astfel de situaţii. Cereţi întotdeauna o dovadă/constatare a poliţiei locale privind evenimentul căruia i-aţi căzut victimă (furt, accident, agresiune etc.)
· Ajutaţi-ne să vă ajutăm! Luaţi cu dvs. contactele misiunilor diplomatice ale României din ţara de destinaţie, astfel încât să puteţi intra în legătură în cazul în care aveţi nevoie. Acestea vă pot asigura asistenţă şi protecţie consulară, în funcţie de situaţia concretă în care vă găsiţi. 


	Vreţi să călătoriţi cu maşina în străinătate?


· Verificaţi dacă permisul de conducere românesc este valabil atât în ţara de destinaţie, cât şi în ţările pe care le tranzitaţi! Există ţări în care permisul de conducere românesc nu este valabil sau este valabil împreună cu o traducere legalizată.

· Înainte de a pleca cu autoturismul personal, încheiaţi o asigurare auto! În ceea ce priveşte călătoriile în UE, Cartea verde nu este obligatorie, dar serveşte drept dovadă de asigurare recunoscută la nivel internaţional.

· Aveţi grijă să vă echipaţi maşina pentru a putea face faţă unor condiţii de iarnă, astfel încât surprizele meteo ale acestui anotimp să nu vă cauzeze neplăceri. De altfel, în unele ţări folosirea cauciucurilor de iarnă este obligatorie (Finlanda, Elveţia, Bulgaria), iar în caz contrar puteţi fi amendaţi. 

· Respectaţi regulile de circulaţie, inclusiv prevederile referitoare la obligativitatea purtării centurii de siguranţă, a neutilizării telefonului mobil în timp ce conduceţi sau limitele de viteză! Aveţi grijă să achiziţionaţi vignetele necesare pentru a putea rula pe drumurile publice sau autostrăzi. 
Nu uitaţi să conduceţi pe partea stângă în Cipru, Irlanda, Malta şi Regatul Unit şi reţineţi că în unele ţări, precum Belgia, Franţa, Portugalia şi Ţările de Jos, trebuie în mod normal să acordaţi prioritate vehiculelor care vin din partea dreaptă.

În cele mai multe ţări membre UE amenzile sunt consistente, iar în unele dintre acestea este obligatoriu ca plata să se facă pe loc, de aceea e bine să dispuneţi de sume de bani în numerar. 

· De asemenea, în cazul nefericit al unui accident auto, ţineţi seama că în anumite ţări este nevoie să aşteptaţi sosirea poliţiei înainte de a părăsi locul accidentului sau chiar să nu mişcaţi autovehiculul până la sosirea acesteia (Cehia, Cipru, Croaţia, Elveţia, Turcia). 
· Vă readucem aminte că în majoritatea ţărilor europene 

este interzisă folosirea aparatelor de detectare

a radarelor şi a aparatelor antiradar. Amenzile 

aplicabile sunt consistente şi vă pot afecta serios 

bugetul de vacanţă.

· Este important ca autovehiculul dvs. să dispună de un sistem de alarmă. Aveţi însă în vedere că, spre exemplu, declanşarea abuzivă a acestui sistem se poate solda cu ridicarea autoturismului şi transportarea acestuia în locuri special amenajate din afara localităţilor – cum se întâmplă spre exemplu în Austria. 

	Destinaţia dvs. este o ţară din Europa? 


Chiar dacă pentru călătoriile în UE şi majoritatea celorlalte ţări europene nu aveţi nevoie de viză, există unele condiţii particulare de călătorie în diferite ţări pentru a beneficia de o şedere fără probleme. 
· Aveţi în vedere faptul că, pentru călătoriile în ţările din Uniunea Europeană, valabilitatea paşaportului/cărţii de identitate trebuie să depăşească cu cel puţin trei luni data încheierii călătoriei. 

· În cazul în care călătoriţi pe cont propriu, trebuie să ţineţi cont că, în anumite ţări, trebuie să vă înregistraţi  în funcţie de perioada pe care o veţi petrece în ţara respectivă. Pentru condiţiile concrete accesaţi site-ul MAE. 

· Informaţi-vă asupra numărului de urgenţă apelabil în fiecare ţară în cazul unor incidente grave (accidente, tâlhării) care necesită intervenţia imediată a autorităţilor locale. Recomandăm, de asemenea, sesizarea Ambasadei României, care poate acorda asistenţa consulară în condiţiile prevăzute de lege.


· În cazul în care aţi încheiat o asigurare medicală 
separată şi aveţi nevoie de asistenţă medicală, 

luaţi în primul rând legătura cu partenerul

societăţii dvs. de asigurări. Acesta va indica unitatea 

sau unităţile medicale care pot furniza serviciile 

medicale pe baza poliţei de asigurare. Reţineţi că 

asigurările de sănătate separate pot fi încheiate 
numai în România!

· Dacă vă îmbolnăviţi brusc sau aveţi un accident în ţări membre UE, puteţi beneficia de servicii de urgenţă în virtutea asigurării de care dispuneţi în România, iar pentru aceasta vă recomandăm să aveţi la dvs. Cardul European de Sănătate şi să vă adresaţi unităţilor medicale din sistemul public. Acesta nu 
acoperă însă costurile pe care le presupune întoarcerea dvs. în România sub supraveghere medicală, în cazul în care aveţi nevoie de aşa ceva (cu ajutorul unei ambulanţe rutiere sau aeropurtate, însoţit de personal medical etc.).
Pentru mai multe informaţii, vă puteţi adresa Casei Naţionale de Asigurări de Sănătate (Biroul Relatii cu Asiguraţii, tel. 021 3026236, tel-verde: 0800 800 950)


· Vă readucem aminte că euro este folosit ca monedă unică în 15 ţări membre UE (Austria, Belgia, Cipru, Finlanda, Franţa, Germania, Grecia, Irlanda, Italia, Luxemburg, Malta, Portugalia, Slovenia, Spania şi Ţările de Jos), dar şi în alte ţări europene din afara zonei euro există posibilitatea ca anumite restaurante, hoteluri, magazine să accepte plăţi în euro pe lângă cele în moneda naţională. 

· Urmăriţi prognoza meteo pentru regiunea în care intenţionaţi să călătoriţi, schimbările de vreme pot fi semnificative şi bruşte. 
· Dacă vă petreceţi sărbătorile de iarnă la schi, vă sfătuim să luaţi măsuri de precauţie pentru evitarea accidentelor, în special a celor produse de avalanşe. Informaţii despre starea pârtiilor şi sezonul avalanşelor pot fi obţinute accesând pagina web: www.avalanches.org.
Detalii utile pentru călătoriile în:

Austria 
Dacă aveţi în vedere să vă deplasaţi în landurile Tirol şi Kärntner informaţi-vă din timp referitor la starea vremii şi a drumurilor (căderile masive de zăpadă conduc la impunerea unor restricţii de circulaţie care merg până la închiderea drumurilor pentru circulaţia publică);
În staţiunile de schi plasate la graniţă (cu Elveţia, Italia) este necesar să vă informaţi despre reglementările privind achiziţionarea şi introducerea mărfurilor dintr-o ţară în alta (un preţ avantajos în Elveţia nu înseamnă şi scutirea de taxe vamale la intrarea pe teritoriul austriac).  

Bulgaria: 

Poliţia locală suspendă cu mare uşurinţă permisele de conducere. Vă recomandăm să conduceţi prudent. 

Dacă sunteţi opriţi de poliţie pentru depăşirea limitei de viteză, va trebui să însoţiţi echipajul respectiv la secţia de poliţie, pentru a plăti amenda care vă este aplicată. 

Rata furturilor auto este ridicată, ca atare este necesară asigurarea automobilului.

Cipru: 

Nu există trafic feroviar şi există transport rutier interurban numai între principalele oraşe (Nicosia, Paralimni, Larnaca, Limassol, Pafos). În rest, singura variantă sunt călătoriile cu taxiul şi maşina personală/ închiriată. 
Dacă intenţionaţi să treceţi în zona de nord a insulei, folosiţi numai punctele de trecere special desemnate. Nu pierdeţi din vedere faptul că dacă întraţi în Cipru prin punctele de intrare din nordul ţării, este interzis să treceţi în partea de sud a Insulei. 

Croaţia: 

Evitaţi să vă referiţi la asemănările cu limba şi poporul sârb. 

Elveţia:

Pentru a intra în Elveţia aveţi în continuare nevoie de paşaport, iar autorităţile elveţiene vă pot solicita să prezentaţi biletul de întoarcere şi dovada rezervării la hotel. 

Elveţia nu este membru al Uniunii vamale şi, astfel, îşi rezervă dreptul de a face control la frontiere, fiind posibilă chiar verificarea stării tehnice a autovehiculelor care intră pe teritoriul elveţian. 

Grecia:
În Atena există cutuma ca taxiul să fie folosit de mai multe persoane în acelaşi timp. 

Este interzisă alimentarea cu motorină destinată încălzirii locuinţelor (care este subvenţionată de stat) – în caz contrar riscaţi amendă, pedeapsa cu închisoarea ori chiar confiscarea maşinii. 
În cazul parcărilor în locuri interzise, riscaţi, pe lângă amendă (până la 150 euro), să vă fie confiscate plăcuţele de înmatriculare până la 20 de zile. 
Dacă vizitaţi Atena, Salonic sau alte oraşe din Republica Elenă, evitaţi zonele unde au loc manifestaţii publice de protest. În cazul în care, în zona hotelurilor unde sunteţi cazaţi sau a obiectivelor turistice pe care le vizitaţi au loc manifestaţii publice de protest, vă recomandăm să părăsiţi imediat zona. Contacte utile: Ambasada României la Atena - 00302106728875/76, Consulatul General al României din Salonic - 00302310088/89.


Rusia: 

Pentru obţinerea vizei de intrare aveţi nevoie de invitaţie.

Este obligatoriu ca viza dvs. să fie înregistrată la autorităţile locale de ordine publică de către persoana care a făcut invitaţia.
Puteţi folosi permisul de conducere românesc doar însoţit de o traducere în limba rusă. 

Slovenia: 
Există posibilitatea ca poliţia locală să verifice autoturismele care se deplasează pe teritoriul naţional, inclusiv introducând datele acestora în Sistemul Integrat Schengen.

Riscul avalanşelor în zona muntoasă este ridicat - dacă aveţi în vedere să parcurgeţi trasee montane, consultaţi echipele de salvamontişti din staţiunea în care vă aflaţi, echipaţi-vă adecvat, anunţaţi şi respectaţi în detaliu traseul pe care-l aveţi în vedere. 


	Vreţi să vă petreceţi sărbătorile în ţări din America Latină sau în Caraibe?


· Vă recomandăm în acest caz ca vacanţele dvs. să fie planificate şi organizate exclusiv prin programe ale agenţiilor de turism şi să declinaţi orice servicii oferite de cetăţeni ai acestor ţări. 
· Atragem atenţia asupra faptului că turiştii pentru aceste destinaţii sunt deseori atraşi în traficul ilicit de droguri. Concret, vi se poate cere să transportaţi diferite bagaje în aceste ţări, bagaje care în majoritatea cazurilor conţin droguri. Oricât de simplă şi fără riscuri poate părea onorarea acestor propuneri, refuzaţi-le ferm!

Autorităţile locale fac eforturi deosebite pentru combaterea acestui fenomen, iar traficul de droguri (chiar involuntar) se pedepseşte cu închisoarea.


· Regimul de vize pentru cetăţenii români  care doresc să călătorească în aceste ţări diferă de la ţară la ţară, de aceea este bine să vă informaţi în prealabil. Când vă planificaţi călătoria, aveţi în vedere că, în funcţie de traseul ales, puteţi avea nevoie de viză de tranzit pentru ţările în care veţi face escale (cum ar fi SUA, spre exemplu). 

Pentru a călători în Brazilia sau Mexic nu aveţi nevoie de viză. Dacă aveţi în vedere să vă petreceţi vacanţa în Cuba trebuie să obţineţi o viză de intrare (care se poate obţine numai de la misiunile diplomatice cubaneze în străinătate). 

Şi în Republica Dominicană puteţi intra fără viză, însă numai după obţinerea unui card turistic, cu valabilitate limitată, pe care îl puteţi procura fie la frontieră, fie prin agenţia de turism care v-a organizat sejurul. 

· Nu uitaţi să încheiaţi o asigurare de călătorie, inclusiv medicală. În anumite ţări din regiune serviciile medicale publice sunt precare, singura variantă reprezentând-o clinicile private. Solicitaţi asiguratorului lista unităţilor medicale recunoscute de asiguratorul local – altfel riscaţi ca, la nevoie, să primiţi îngrijiri medicale numai după ce le achitaţi. 

· Evitaţi ofertele turistice neorganizate (ghizi, însoţitori etc.) şi evitaţi să consumaţi alimente sau băuturi oferite de vânzătorii ambulanţi; căutaţi să consumaţi numai apă îmbuteliată!

· Evitaţi plimbările după căderea serii în zone depărtate de hotelul dvs. Pentru deplasările efectuate seara folosiţi taxiurile – alegeţi, în măsura posibilului, firmele înregistrate. 

· Informaţi-vă asupra numărului de urgenţă apelabil în fiecare ţară în cazul unor incidente grave (accidente, tâlhării) care necesită intervenţia imediată a autorităţilor locale. 
· În caz de nevoie, sesizaţi oficiul diplomatic românesc cel mai apropiat, care poate acorda asistenţa consulară în condiţiile prevăzute de lege.

E bine de ştiut dacă veţi petrece vacanţa în:

Brazilia:
Sunt frecvente furturile, înşelăciunile, tâlhăriile. În dese cazuri, agresorii au asupra lor arme. Dacă sunteţi victima unei agresiuni, poate fi periculos să ripostaţi. 

Episodic, în anumite zone ale ţării (în special în zone din nord) s-au înregistrat cazuri de febră galbenă şi malarie. Chiar dacă Organizaţia Mondială a Sănătăţii a scăzut nivelul de alertă pentru Brazilia, vă recomandăm consultarea Institutului de Sănătate Publică înainte de efectuarea deplasării în aceste zone (http://cpcbt.ispb.ro/).
Cărţile de credit internaţionale sunt recunoscute. Este recomandabil însă să plătiţi în numerar, în moneda locală, pentru servicii uzuale. 


Cuba:

Sunt frecvente înşelăciunile, furturile (uneori cu violenţă), consumul şi traficul de droguri.
Vă recomandăm să schimbaţi valuta în moneda locală doar la casele de schimb. 

Utilizarea cardurilor de credit este relativ redusă. Puteţi întâmpina rezerve la plata prin carduri emise de bancă sau filiale ale băncilor americane. În unele cazuri, la plata prin card se poate percepe un comision de 10% din valoarea sumei cheltuite. 

Turiştii pot introduce în Cuba efecte personale în limite rezonabile. Pentru alte obiecte se plăteşte o taxă vamală de 100%. Pentru introducerea unui telefon GPS aveţi nevoie de o aprobare specială a Ministerului Comunicaţiilor. 

Valoarea bunurilor care pot fi scoase din ţară la plecare (inclusiv articolele personale) nu poate depăşi 1.000 dolari. Obiectele de artă achiziţionate în Cuba pot fi scoase din ţară cu aprobarea prealabilă a autorităţilor locale în domeniu. 

Republica Dominicană:
În regiunile cu păduri umede există pericolul contaminării cu malarie sau febră dengue (prin înţepături de ţânţari). 

Schimbul valutar în moneda locală se poate face pe aeroporturi sau bănci. Nu este însă posibil schimbul din moneda naţională în valută forte. 

Păstraţi cuponul primit după îndeplinirea formalităţilor de intrare în ţară. Vă va fi necesar la plecare, când trebuie să plătiţi taxa de sejur. 

Există restricţii vamale ferme: pe lângă bagajele personale, turiştii pot introduce maxim 2 litri de băuturi alcoolice, cadouri în valoare de cel mult 1.000 dolari SUA, iar armele de foc şi drogurile sunt interzise. În cazul încălcării acestor reguli, pedepsele sunt consistente (amenda de până la 250.000 dolari SUA, inclusiv închisoare).
Mexic:
În majoritatea zonelor ţării, inclusiv în regiunile turistice (Acapulco, Cancun, Riviera Maya) se înregistrează frecvent infracţiuni de tipul furturilor, extorcărilor, sechestrărilor de persoane şi chiar asasinate. Evitaţi cu predilecţie statele Chihuahua, Baja California, Michoacan, Sinaloa, Tamaulipas, Guerrero, Veracruz, Tabasco. 
Schimbaţi valuta numai la casele de schimb autorizate sau bănci şi evitaţi să purtaţi asupra dvs. obiecte de valoare. Utilizarea cardurilor de credit/debit este destul de răspândită. 
În perioadele secetoase, pot surveni iritaţii la nivelul ochilor, gâtului, nasului. Evitaţi în acest caz şederea îndelungată în aer liber. 
Este recomandabil să folosiţi taxiuri recomandate de firmele de turism ori de la hotelul în care sunteţi cazat şi să evitaţi să călătoriţi noaptea. 


	Aveţi în plan să petreceţi sărbătorile în ţări riverane la Marea Mediterană ori în ţări din Asia?


· Vă reamintim că pentru a călători în Egipt ori Turcia, aveţi nevoie de viză, pe care o puteţi obţine şi la frontieră. 

· Pentru călătoriile în Emiratele Arabe Unite, Thailanda sau Indonezia aveţi de asemenea nevoie de viză, pe care o puteţi obţine numai la misiunile diplomatice ale acestor ţări în străinătate. 

· În cazul în care decideţi să călătoriţi în Egipt, Tunisia sau în Israel, vă recomandăm să nu părăsiţi grupul mai ales dacă nu cunoaşteţi limba engleză şi să nu vă aventuraţi în zone neincluse în traseul prestabilit. Pentru evitarea unor situaţii periculoase, zonele de risc (inclusiv terorist) sunt indicate de către ghizii turistici şi sunt evitate – pe trasee alternative – de către aceştia. 
· Pentru călătoriile în ţările arabe din zonă, atragem atenţia asupra necesităţii respectării religiei şi obiceiurilor locale. În cazuri extreme (comportament care sfidează flagrant aceste obiceiuri), măsurile luate de autorităţi pot ajunge inclusiv până la pedeapsa cu închisoarea. 

Detalii utile pentru dvs., dacă doriţi să vă petreceţi vacanţa în ţări ca:

Emiratele Arabe Unite:
Intrarea în Emiratele Arabe Unite se face doar pe bază de viză, care este valabilă 30 de zile.  Pentru orice tip de viză pe care o solicitaţi este obligatoriu să aveţi asigurare medicală. 

Va trebui să plătiţi o garanţie de 1000 de dirhami (Dhs), sumă pe care o primiţi înapoi în momentul părăsirii teritoriului Emiratelor Arabe Unite. În cazul în care plecaţi prin intermediul unei agenţii de turism, aceasta este cea care va plăti garanţia. 

Indonezia:
Aveţi nevoie de viză de intrare în Indonezia, indiferent de tipul călătoriei, inclusiv pentru tranzit.
Tichetul de sosire în Indonezia (arrival card) trebuie păstrat în paşaport, pe întreaga durată a şederii, fiind necesar la ieşirea din ţară.
După intrarea pe teritoriul Indoneziei, trebuie să vă înregistraţi şederea. Obligaţia se consideră respectată prin înregistrarea la un hotel. 

Evitaţi călătoriile în Insula Papua, Insula Sulawesi şi Insulele Moluce din cauza situaţiei politice şi de securitate precare, precum şi din cauza posibilităţilor reduse de intervenţie a Ambasadei. 

Evitaţi deplasările pe jos, în zonele aglomerate, unde se înregistrează frecvent furturi operate de motociclişti aflaţi în viteză.
Atenţie: jocurile de noroc sunt strict interzise în Indonezia!

Consumul, producerea şi deţinerea de stupefiante (răşină de cannabis, haşiş, marijuana, heroină, cocaină ş.a.) chiar şi în cantităţi foarte mici sunt interzise şi aspru pedepsite de lege (de la sentinţe cu închisoarea de peste 10 ani, până la pedeapsa cu moartea)!


Malaezia:
Nu este nevoie de viză pentru o perioadă de 90 de zile, însă depăşirea perioadei legale de şedere poate fi sancţionată cu expulzarea definitivă din Malaezia sau cu detenţie.
Există riscul îmbolnăvirii cu febra dengue, cu precădere în statele Selangor, Johor, Kedah, Sarawak, Pahang, Kelantan şi Sabah. Protejaţi-vă de ţânţari şi consultaţi urgent un medic dacă aveţi o stare febrilă pe timpul şederii sau după întoarcerea din Malaezia. 

În cazul călătoriilor în statele Sarawak şi Sabah (din nordul insulei Borneo), purtaţi paşaportul la dvs. (deşi deplasarea se efectuează în interiorul teritoriului malaezian).
Recomandăm să deţineţi la dumneavoastră mai multe fotocopii ale paşaportului.

Deţinătorii de droguri sau de stimulente amfetaminice primesc condamnări la închisoare pe termen lung şi o pedeapsă corporală prin aplicarea mai multor lovituri de “rotan”, iar persoanele prinse traficând droguri primesc automat pedeapsa capitală.

Thailanda:
În cazul în care intenţionaţi să călătoriţi în Thailanda, trebuie să obţineţi viză de intrare! Aceasta nu poate fi obţinută la frontieră. Dacă ajungeţi la graniţa cu Thailanda şi nu aveţi viză, singura soluţie este deplasarea în Singapore sau Malaezia, pe cheltuiala dumneavoastră, pentru obţinerea vizei thailandeze. 

Vă recomandăm să evitaţi, în această perioadă, efectuarea călătoriilor care nu sunt absolut necesare în Regatul Thailanda şi, mai ales, deplasările în zona de frontieră cu Myanmar şi în provinciile sudice Pattani, Yala, Narathiwat şi Songkhla. 

Evitaţi zonele în care au loc demonstraţii de strada. Deşi situaţia politică a revenit la normal, există posibilitatea de a avea loc unele incidente izolate.

Feriţi-vă de zonele izolate.

Evitaţi să luaţi în derâdere simbolurile regale - pedepsele pot fi foarte aspre.
Majoritatea taximetriştilor nu cunosc limba engleză, dar nu refuză cursa, şi riscaţi astfel să nu ajungeţi la destinaţie. Vă recomandăm ca în prealabil să traduceţi adresa în limba thai (se poate face la hotel).

Majoritatea preţurilor sunt negociabile! 


Tunisia:
Evitaţi cartierele mărginaşe, zonele vechi „medina” aglomerate care nu sunt cuprinse în broşurile turistice, precum şi deplasările în zonele deşertice ale Tunisiei fără ghid calificat recomandat de agenţiile de turism.  
Apelaţi la pachetele turistice complementare pe perioada sejurului doar la agenţiile de turism prin care aţi făcut deplasarea în Tunisia. Fiecare grup de turişti are desemnat un ghid al agenţiei, care poate oferi sprijinul necesar în acest scop.
La intrarea în Tunisia este necesar să declaraţi eventualele sume de bani care depăşesc 3. 000 euro, respectiv 4. 000 USD. 

Turcia:

Evitaţi locurile aglomerate şi implicarea în demonstraţii.
În cazul unui accident auto soldat cu un deces, toate persoanele implicate sunt arestate, până la stabilirea vinovăţiei de către autorităţile judiciare. 
Este bine ca atunci când achiziţionaţi un obiect de artă, să solicitaţi factura şi un certificat care să ateste că acel obiect poate fi exportat. În cazul în care comerciantul nu îl poate furniza, adresaţi-vă în acest sens celui mai apropiat muzeu.  

Puteţi călători pe baza cărţii de identitate în ţările Uniunii Europene şi chiar şi în alte state europene (Croaţia, Macedonia). Este însă indicat să aveţi la dvs. încă un document de identitate, pentru cazuri de urgenţă. 


Aveţi însă nevoie de paşaport atunci când călătoriţi în ţări membre Schengen, dar nu şi UE: Norvegia, Islanda sau Elveţia. 


În această situaţie, documentele dvs. trebuie să fie valabile pentru încă cel puţin trei luni. 


Documentul necesar pentru orice fel de alte destinaţii este paşaportul, iar acesta trebuie să fie valabil pentru cel puţin 6 luni. 


 








Daca destinaţia dvs. este una din ţările membre UE, vă puteţi adresa unei unităţi medicale din serviciul public, unde puteţi beneficia, gratuit sau cu plata parţială, de servicii medicale de urgenţă în baza asigurării sociale de sănătate din România. 


Aveţi nevoie de Cardul european de sănătate, pe care îl puteţi ridica de la casele judeţene de asigurări de sănătate. 











Permisul de conducere românesc este valabil oriunde în ţările Uniunii Europene. Pe lângă acesta, este nevoie să aveţi cu dvs. certificatul de înmatriculare al maşinii.  �Mai multe detalii privind posibilitatea de a folosi permisul de conducere în străinătate aflaţi de pe site-ul MAE. 





În caz contrar, vă pot fi reţinute plăcuţele de înmatriculare (Grecia,  Austria), actele de identitate (Slovenia, Croaţia) sau chiar maşina (Italia) până la plata amenzii.








Poliţa de asigurare a autovehiculului, pe timpul călătoriei în UE asigură acoperirea minimă cerută de lege. Verificaţi, prin asiguratorul dvs., dacă poliţa acoperă şi eventualele prevederi suplimentare ale legislaţiei ţării respective, pentru a nu fi nevoiţi să le suportaţi personal. 





Spre exemplu, din cauza zăpezii abundente căzute în Bulgaria la începutul anului în curs, peste 700 de cetăţeni români care şi-au petrecut sărbătorile de iarnă în această ţară sau au tranzitat Bulgaria au fost blocaţi timp de 2-3 zile pe teritoriul acestei ţări, solicitând ajutorul Ambasadei României la Sofia pentru că s-au înzăpezit. 





Acestea pot ajunge până la 2.000 euro (Grecia) sau chiar 4.000 euro şi confiscarea aparatului (Austria).








Formaţi 112 pentru contactarea serviciilor de urgenţă în orice stat membru UE. 





În unele ţări UE îngrijirile de urgenţă sunt gratuite, în timp ce în altele poate fi nevoie să achitaţi dvs. o parte din contravaloarea acestora, după care puteţi cere rambursarea. Ca atare, este bine să păstraţi toate facturile, reţetele şi chitanţele. 





Fiecare poliţă are pe verso un număr de urgenţă din România, la care puteţi apela pentru asistenţă în astfel de cazuri.





Spre exemplu, în Brazilia pedeapsa minimă pentru astfel de fapte este de 5 ani închisoare, putând ajunge până la 15 ani. 








Reţineţi însă că, în cazul Turciei, nu puteţi obţine viza turistică la frontiera maritimă (în cazul în care croaziera dvs. include escală sau debarcare pe teritoriul turc), caz în care trebuie să obţineţi viza în prealabil, de la o misiune diplomatică turcă în străinătate.








Asigurarea de călătorie acoperă diverse situaţii, de la furtul bagajelor, accidente, până la anularea călătoriei, întoarcerea acasă ca urmare a unui accident, îmbolnăviri subite ori deces. Verificaţi riscurile poliţei dvs. în funcţie de profilul vacanţei alese, astfel încât să fiţi acoperiţi şi dacă aveţi în vedere să faceţi schi, scufundări, mountain bike etc.


Trebuie să ştiţi că valoarea cheltuielilor de repatriere în cazul unui deces în străinătate sunt ridicate între 3.500 -  8.000 euro pentru ţări din Uniunea Europeană (Spania, Franţa etc.) şi circa 8.500 – 9.000 dolari pentru ţări din America Centrală şi de Sud. 





Analizaţi cu atenţie situaţia existentă în ţara de destinaţie (în caz de instabilitate politică, atacuri teroriste recente sau chiar tensiuni sociale). Dacă decideţi să vă deplasaţi în astfel de ţări, evitaţi să vă angrenaţi în manifestaţii de protest, solidaritate etc. 





Spre exemplu, trebuie să vă înregistraţi la autorităţile locale dacă şederea dvs. depăşeşte 8 zile în Italia, 3 zile în Macedonia, 24 ore în Croaţia, în timp ce în Marea Britanie sau Irlanda nu este prevăzută o astfel de obligaţie sau un termen.





Nu aveţi nevoie de viză pentru a călători pe teritoriul statelor membre UE şi al ţărilor membre Schengen. Există, de asemenea, un număr de ţări din Europa pentru care nu aveţi nevoie de viză (Serbia, Ucraina, Croaţia sau Macedonia). 


Regimul complet de vize pentru cetăţenii români se regăseşte pe site-ul MAE la adresa � HYPERLINK "http://www.mae.ro" ��www.mae.ro�  , secţiunea „Vize şi servicii consulare ->Vize -> Regimul de vize pentru cetăţenii români”. 








Cum vă pot ajuta oficiile consulare româneşti:


Vă pot elibera un titlu de călătorie în cazul pierderii, furtului ori deteriorării actelor de identitate, pentru a vă putea întoarce în ţară.


Vă pot recomanda diferiţi prestatori de servicii pentru depăşirea unor situaţii dificile în care v-aţi putea afla la un moment dat (avocaţi, translatori, unităţi medicale, firme de pompe funebre). 


Pot lua legătura cu familia dvs. în cazul în care solicitaţi acest lucru. 


Vă pot asista în relaţia cu autorităţile locale, în cazul în care acest lucru este necesar  şi pot interveni pentru acordarea ajutorului necesar (în caz de accident, deces, arest etc.).


Vă pot vizita în cazul în care sunteţi arestat şi sunteţi de acord să fie anunţat oficiul consular românesc.


Pot organiza repatrierea dvs. în cazuri deosebite (calamităţi naturale, acte teroriste, tensiuni sociale violente)








Vă recomandăm să cereţi acceptul localnicilor înainte de a-i fotografia; în plus, aceştia vor aprecia dacă ştiţi câteva cuvinte în limba locală. Chiar dacă se întâmplă să aveţi un comportament nepotrivit la un moment dat, scuzele sunt binevenite. 

